Komisijos sprendimas
1995 m. liepos 25 d.
apibrėžiantis arklinių patinų kategorijas, kurioms taikomas Tarybos direktyvos 90/426/EEB 15 straipsnio b punkto ii papunktyje nustatytas reikalavimas dėl virusinio arterito
(tekstas svarbus EEE)
(95/329/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/426/EEB dėl veterinarijos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą [1], su paskutiniais pakeitimais, padarytais Austrijos, Suomijos ir Švedijos stojimo aktu, ypač į jo 15 straipsnio b punkto ii papunktį,
pasitarusi su Veterinarijos moksliniu komitetu,
kadangi tam tikrų kategorijų arklinių patinai dažniausiai nėra arklinių virusinio arterito nešiotojai; kadangi dėl to 15 straipsnio b punkto ii papunktyje nustatytas reikalavimas turėtų būti taikomas tik kitų kategorijų arklinių patinams;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 90/426/EEB 15 straipsnio b punkto ii papunktyje nustatytas reikalavimas dėl virusinio arterito taikomas arklinių patinams, išskyrus:
- arklinius, oficialiai prižiūrint paskiepytus nuo arklinių virusinio arterito kompetentingos institucijos patvirtinta vakcina, kurių serumo neutralizavimo tyrimo testas atskiedus serumą 1:4 rezultatas yra neigiamas. Arkliniai skiepijami tą dieną, kurią paimamas kraujo mėginys, arba per 15 dienų nuo mėginio paėmimo, su sąlyga, kad tuo metu jie buvo izoliuoti. Tyrimas atliekamas bei patvirtinamas ir rezultatas bei skiepijimas patvirtinamas prižiūrint oficialiam veterinarijos gydytojui. Skiepijimas reguliariai kartojamas. Registruotų arklinių skiepijimas ir serologinių tyrimų rezultatai įrašomi į tapatybės patvirtinimo dokumentą (pasą),
- arklinius, oficialiai prižiūrint paskiepytus nuo arklinių virusinio arterito kompetentingos institucijos patvirtinta vakcina, kuriems būnant 180-270 dienų amžiaus ne mažiau kaip 10 dienų intervalu buvo atlikti du serumo neutralizavimo tyrimai arklių virusiniam arteritui nustatyti ir antikūnų skaičiaus padidėjimo nenustatyta. Oficialiai prižiūrint arkliniai atskiriami nuo tos dienos, kai skiepijimui paimamas pirmas kraujo mėginys. Skiepijimas reguliariai kartojamas. Registruotų arklinių skiepijimas ir serologinių tyrimų rezultatai įrašomi į tapatybės patvirtinimo dokumentą (pasą),
- jaunesnius kaip 180 dienų arklinius,
- skersti skirtus arklinius, išsiųstus tiesiai į skerdyklą su 1993 m. vasario 5 d. Komisijos sprendimo 93/196/EEB dėl veterinarijos reikalavimų ir veterinarinio sertifikavimo importuojant skerstinus arklinius [2], I priede numatytu sertifikatu.
2 straipsnis
Šis sprendimas taikomas nuo 1995 m. spalio 1 d.
3 straipsnis
Šis sprendimas skirtas valstybėms narėms.
Priimta Briuselyje, 1995 m. liepos 25 d.